Resolució de 23 de desembre de 2016, d'estimació de la Reclamació 331/2016
Documents justificatius de les puntuacions obtingudes pel sol·licitant en un concurs per a la provisió d'un lloc de treball al qual s'ha presentat.
La GAIP té competència per conèixer de les reclamacions que puguin presentar els ciutadans quan l'Administració no atengui el requeriment de l'article 35.3 LTAIPBG i no lliuri materialment la informació estimada per silenci administratiu positiu.
En no concórrer cap límit ni existir cap norma amb rang de llei que estableixi un efecte desestimatori amb relació a la informació demanada, s'ha d'entendre que la sol·licitud d'accés ha estat estimada per silenci administratiu positiu i que la Direcció General de la Policia tenia l'obligació de facilitar-la en el termini de trenta dies des que la persona reclamant va formular el requeriment previst a l'article 35.3 LTAIPBG.
En el cas que la documentació justificativa sol·licitada no existeixi, no s'ha d'elaborar ex novo, però caldrà que es faci constar per escrit aquesta circumstància de manera fefaent.
Accés material efectiu a la informació.
"Sol·licito [...] tots els documents explicatius (informes, actes, qüestionaris...) que van motivar la puntuació i valoració realitzada del currículum i l'entrevista al candidat [nom de la persona reclamant], exclusivament, sense donar informació de la valoració realitzada de la resta de candidats que són terceres persones (que en tot cas es poden anonimitzar sempre, per tal que no siguin identificats i així no donar informació en relació a terceres persones que no es demana i que no són objecte d'aquesta sol·licitud), en relació a la convocatòria del concurs de provisió [núm. d'expedient del concurs, tramitat per la DGP], de conformitat amb la Llei de la Transparència (Llei 19/2014, del 29 de desembre) i resolucions de la GAIP, i en exercici dels drets constitucionals de defensa, accés als registres públics i a la funció pública en condicions d'igualtat, transparència, mèrit i capacitat".
La GAIP és competent per conèixer d'aquesta reclamació perquè té per objecte la manca de lliurament efectiu per part de la DGP d'informació pública sol·licitada a l'empara de l'LTAIPBG.
El fet que, en aquest cas, la reclamació no tingui per objecte una resolució expressa o presumpta, sinó la manca de lliurament efectiu de la informació després que la sol·licitud hagi estat estimada per silenci administratiu positiu i la persona reclamant hagi fet el requeriment previst a l'article 35.3 LTAIPBG, no impedeix que la GAIP sigui competent per a conèixer-la.
Tal i com disposa l'apartat 4.d del Manual de reclamació davant la GAIP, aquesta Comissió té competència per conèixer de les reclamacions que puguin presentar els ciutadans quan l'Administració no atengui el requeriment de l'article 35.3 LTAIPBG i no lliuri materialment la informació estimada per silenci administratiu positiu.
Si els ciutadans poden reclamar davant la GAIP quan l'Administració desestimi totalment o parcial una sol·licitud d'accés que hagin presentat, amb més motiu ho han de poder fer quan l'Administració estimi la seva sol·licitud (de forma expressa o per silenci positiu) i no lliuri després la informació sol·licitada en el termini que imposa l'article 36.1 LTAIPBG.
El coneixement d'aquest tipus de reclamacions forma part de la funció de "vetllar pel compliment i les garanties del dret d'accés a la informació pública" que l'article 39.1 LTAIPBG atribueix a la GAIP.
Així ho ha assenyalat aquesta Comissió, entre d'altres, a la Resolució de 17 de novembre de 2016 sobre la Reclamació 218/2016.
La persona reclamant té dret a que la DGP li faciliti la informació sol·licitada, que no es veu afectada per cap límit dels previstos als articles 21, 23 i 24 LTAIPBG, en tractar-se de la documentació justificativa de les puntuacions obtingudes per la pròpia persona reclamant, i no pels altres candidats, en un concurs per a la provisió d'un lloc de treball al qual s'ha presentat i per al qual no ha estat seleccionada.
En no concórrer cap límit ni existir cap norma amb rang de llei que estableixi un efecte desestimatori amb relació a la informació demanada, s'ha d'entendre que la sol·licitud d'accés ha estat estimada per silenci administratiu positiu (article 35 LTAIPBG) i que la DGP tenia l'obligació de facilitar-la en el termini de trenta dies des que la persona reclamant va formular, el 13 de setembre de 2016, el requeriment previst a l'article 35.3 LTAIPBG.
En el cas que la documentació justificativa no existeixi, no s'ha d'elaborar ex novo, però caldrà que es faci constar per escrit aquesta circumstància de manera fefaent, com aquesta Comissió ha assenyalat a la Resolució de 4 d'octubre de 2016 sobre la Reclamació 158/2016 (FJ 1).
L'article 43.5 LTAIPBG estableix que "l'Administració ha de comunicar a la Comissió [GAIP] les actuacions fetes per a executar els acords de mediació i per a donar compliment a les resolucions dictades per la Comissió".
Sobre la base d'aquestes comunicacions i de les efectuades per les persones interessades, la GAIP ha de fer seguiment del compliment de les seves resolucions, d'acord amb el previst per l'apartat 30 del seu Manual de reclamació, i pot adoptar les mesures que s'hi preveuen pel cas d'incompliment.
L'article 44 LTAIPBG preveu que les resolucions de la GAIP s'han de publicar en el portal de la Comissió, amb la dissociació prèvia de les dades personals.
Sobre la base dels antecedents i fonaments jurídics exposats, el Ple de la GAIP, en la sessió de 23 de desembre de 2016, resol per unanimitat:
Barcelona, 23 de desembre de 2016